***Tämä on Raklin sijoittamisen toimikunnan 2.11.2022 hyväksymän mallin mukainen salassapitositoumus, joka löytyy:*** [***www.rakli.fi/sopimusesimerkit***](https://www.rakli.fi/sopimusesimerkit/)***. Sitoumus on tehty käytettäväksi kiinteistön kaupassa, ja soveltuu tarvittaessa myös muihin hankkeisiin.***

SALASSAPITOSITOUMUS

1. **Sitoumuksen tausta ja tarkoitus**

 [Täydennä yhtiön toiminimi] (”**Luovuttaja**”) ja allekirjoitussivulla mainitun vastaanottavan yhtiön (”**Vastaanottaja”**) tarkoituksena on selvittää mahdollista [Kaupan/Hankkeen kuvaus] (”**Hanke**”). Hanketta varten on tarpeen, että Luovuttaja antaa Vastaanottajalle luottamuksellisia tietoja. Tällä sitoumuksella Vastaanottaja sitoutuu tällaisen tiedon käyttöön ja salassapitoon seuraavasti:

1. **Luottamukselliset tiedot**

 Luottamuksellisilla tiedoilla tarkoitetaan kaikkia tietoja, jotka Vastaanottaja on vastaanottanut Hankkeeseen liittyen Luovuttajalta tai Luovuttajan puolesta toimivalta suullisessa, kirjallisessa, sähköisessä tai muussa muodossa. Myös tämän sitoumuksen sisältö, Hanke itsessään ja siihen liittyvät neuvottelut ovat luottamuksellista tietoa tämän sitoumuksen mukaan. Luovuttaja ei vastaa tietojen oikeellisuudesta.

 Luottamuksellisia tietoja eivät kuitenkaan ole sellaiset tiedot, jotka a) ovat olleet julkisia tai yleisesti saatavilla olevia tiedon vastaanottohetkellä b) ovat tulleet julkisiksi tai yleisesti saatavilla oleviksi tiedon vastaanottohetken jälkeen muutoin kuin Vastaanottajan vastuulla olevasta syystä c) ovat todistettavasti olleet Vastaanottajan hallussa tiedon vastaanottohetkellä d) ovat todistettavasti tulleet Vastaanottajan haltuun kolmannelta taholta ilman velvollisuutta pitää ne salassa tai e) ovat todistettavasti Vastaanottajan itsenäisesti kehittämiä.

1. **Salassapitovelvollisuudet**

 Vastaanottaja on velvollinen pitämään saamansa luottamukselliset tiedot salassa, olemaan paljastamatta niitä kolmansille tahoille sekä olemaan käyttämättä niitä muussa kuin tämän sitoumuksen mukaisessa tarkoituksessa ja tässä sitoumuksessa mainituin poikkeuksin.

 Vastaanottaja on velvollinen rajoittamaan luottamuksellisten tietojen saatavuuden ainoastaan niihin edustajiinsa, neuvonantajiinsa ja työntekijöihinsä (ml. konserniyhtiöiden työntekijät), joille tiedot ovat tarpeellisia Hankkeen kannalta. Vastaanottaja vastaa siitä, että sen edustajat ja työntekijät noudattavat vähintään tämän sitoumuksen mukaisia salassapitovelvoitteita.

 Vastaanottaja on velvollinen säilyttämään luottamuksellisia tietoja huolellisesti lakeja ja säädöksiä noudattaen (ml. tietosuoja- ja sisäpiirisäännökset).

Vastaanottaja on velvollinen tuhoamaan luottamuksellisia tietoja sisältävät asiakirjat ja aineistot viipymättä Luovuttajan niin vaatiessa, ellei luottamuksellisia tietoja ole säilytettävä lakiin, asetuksiin tai viranomaissäännöksiin perustuen tai siltä osin kuin luottamukselliset tiedot ovat IT-järjestelmien automaattisissa varmuuskopioissa. Niin kauan kuin tietoja säilytetään tämän sitoumuksen kohtaan 3 perustuen, soveltuu tämä sitoumus näihin säilytettyihin tietoihin.

1. **Vahingonkorvausvelvollisuus**

Tämän sitoumuksen rikkomisesta Vastaanottaja sitoutuu korvaamaan Luovuttajalle todellisen aiheutuneen välittömän vahingon määrän. Korvausvastuu ei koske välillisiä vahinkoja, ellei sitoumusta ole rikottu tahallisesti tai törkeällä tuottamuksella.

1. **Sovellettava laki ja erimielisyyksien ratkaiseminen**

Tähän sitoumukseen sovelletaan Suomen lakia pois lukien sen lainvalintasäännöt.

Tästä sitoumuksesta aiheutuvat riidat ratkaistaan lopullisesti välimiesmenettelyssä Keskuskauppakamarin nopeutettua välimiesmenettelyä koskevien sääntöjen mukaisesti. Välimiesmenettelyn paikka on Helsinki, Suomi ja välimiesmenettelyn kieli on suomi. Todistelu voidaan vastaanottaa myös englanniksi.

1. **Sitoumuksen voimassaolo**

Tämä sitoumus tulee voimaan allekirjoituksella ja se on voimassa 24 kk voimaantulosta lukien tai kunnes Hanketta koskeva sopimus on tullut voimaan. Jos Hanketta koskeva sopimus tulee voimaan muiden osapuolten välillä, se ei päätä salassapitositoumuksen voimassaoloa.

1. **Muut ehdot**

 Luottamukselliset tiedot ja niihin liittyvät oikeudet kuuluvat Luovuttajalle tai sen yhteistyökumppaneille, ellei muuta ole ilmoitettu. Ellei toisin ole nimenomaan sovittu, Vastaanottaja ei saa niihin minkäänlaista oikeutta.

 Vastaanottajalla on oikeus luovuttaa tietoja kolmansille osapuolille, jos laki tai viranomaisen määräys sitä vaatii.

1. **Paikka, aika ja allekirjoitus**

[paikka], [ ]. päivänä [ ]kuuta 202[x], tai sähköisen allekirjoituksen allekirjoitushetki

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(**Vastaanottaja**)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Nimenselvennys:

Asema: